*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 19ης Ιουνίου 1986

για τον καθορισμό των τροποποιήσεων που πρέπει να επέλθουν στα μέτρα που έλαβε η Δανία σχετικά με τα φυτά γεωμήλων προκειμένου να προστατευθεί από την είσοδο του Corynebacterium sepedonicum στο έδαφός της

(Το κείμενο στη δανική γλώσσα είναι το μόνο αυθεντικό)

(86/318/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 80/665/ΕΟΚ του Συμβουλίου της 24ης Ιουνίου 1980 περί της καταπολεμήσεως της κορυνοβακτηριώσεως των γεωμήλων (1), και ιδίως το άρθρο 9 παράγραφος 2,

την ανακοίνωση της Δανίας της 15ης Νοεμβρίου 1985,

Εκτιμώντας:

ότι η Δανία έχει θέσει σε εφαρμογή πρόγραμμα για την εξάλειψη του Corynebacterium sepedonicum, τον παράγοντα που προκαλεί κορυνοβακτηρίωση στα γεώμηλα, ο οποίος συναντάται στη Δανία·

ότι στα πλαίσια του προγράμματος αυτού, η Δανία εξέδωσε στις 28 Σεπτεμβρίου 1984 το Landbrugsministeriets bekendtgorelse nr. 499 om laeggekartofler (διάταγμα αριθ. 499 του Υπουργείου Γεωργίας σχετικά με τα φυτά γεωμήλων) και στις 29 Αυγούστου 1985 το Landbrugsministeriets bekendtgorelse nr. 395 om konsumkartofler (διάταγμα αριθ. 395 του Υπουργείου Γεωργίας σχετικά με τα γεώμηλα που προορίζονται για κατανάλωση)·

ότι οι διατάξεις αυτές ορίζουν κυρίως ότι:

- τα φυτά γεωμήλων πρέπει να προέρχονται από υγιή περιστώματα, και

- τα γεώμηλα που προορίζονται για κατανάλωση πρέπει να έχουν παραχθεί από πολλαπλασιαστικό υλικό το οποίο προέρχεται από υγιή μεριστώματα γεωμήλων·

ότι, σύμφωνα με το διάταγμα αριθ. 499, δεν είναι πλέον δυνατό να εισάγονται στη Δανία φυτά γεωμήλων από άλλα κράτη μέλη αν δεν ανταποκρίνονται στην προαναφερθείσα απαίτηση·

ότι, κατά τη Δανία, η λήψη αυτών των μέτρων δικαιολογείται διότι είναι αναγκαίο να εξασφαλιστεί ότι η αποτελεσματικότητα του προγράμματός της για την εξάλειψη της εν λόγω ασθένειας δεν κινδυνεύει από ενδεχόμενες επαναμολύνσεις της παραγωγής των γεωμήλων λόγω επαφής με γεώμηλα αβέβαιης προέλευσης όσον αφορά τις προδιαγραφές υγείας·

ότι με την απόφαση 86/250/ΕΟΚ της Επιτροπής (2), ζητήθηκε από τη Δανία να τροποποιήσει το διάταγμα αριθ. 395 σχετικά με τα γεώμηλα που προορίζονται για κατανάλωση·

ότι, ωστόσο, η τεχνική εξέταση των μέτρων που έλαβε η Δανία δεν έχει ακόμη ολοκληρωθεί· ότι συγκεκριμένα δεν υπάρχουν επαρκείς πληροφορίες για να εκτιμηθεί αν τα γεώμηλα τα οποία προέρχονται από μέρη της Κοινότητας όπου δεν φαίνεται να έχει εμφανιστεί το Corynebacterium sepedonicum και τα οποία έχουν πιστοποιηθεί σύμφωνα με την οδηγία 66/403/ΕΟΚ του Συμβουλίου (3) ενδέχεται να παρουσιάζουν κίνδυνο για την αποτελεσματικότητα του δανικού προγράμματος εξάλειψης της κορυνοβακτηρίωσης·

ότι είναι, συνεπώς, φρόνιμο να επιτραπεί στη Δανία να απαιτήσει για περιορισμένη χρονική περίοδο την τήρηση ορισμένων συμπληρωματικών μέτρων διασφάλισης έως ότου καταστεί δυνατή η ανωτέρω εκτίμηση του κινδύνου·

ότι, ωστόσο, έχει διαπιστωθεί ότι η απαίτηση για υγιή μεριστώματα γεωμήλων είναι πολύ ειδική και, συνεπώς, πολύ περιορισμένη όσον αφορά το νόμιμο στόχο που συνίσταται στο να εμποδίσει την εισαγωγή ή τη διάδοση του Corynebacterium sepedonicum στη Δανία·

ότι η Δανία θα πρέπει να αποδεχτεί άλλες πρόσφορες εναλλακτικές λύσεις· ότι, μετά τη λήξη της ανωτέρω περιορισμένης χρονικής περιόδου, θα επανεξεταστεί το ενδεχόμενο λήψης πρόσθετων μέτρων διασφάλισης με στόχο τον καθορισμό ενιαίων προδιαγραφών και κανόνων κατά της εισόδου ή της εξάπλωσης του Corynebacterium sepedonicum εφαρμόσιμων σε όλα τα κράτη μέλη·

ότι η απόφαση αυτή δεν προδικάζει μέτρα που θα μπορούσαν να αποφασιστούν μετά από τη συνεχιζόμενη τεχνική εξέταση των δανικών μέτρων·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Δανία θα τροποποιήσει το Landbrugsministeriets bekendtgorelse nr. 499 om laeggekartofler του 1984 κατά τρόπο ώστε να διευρυνθεί το πεδίο της διάταξης που προβλέπεται στο άρθρο 28 παράγραφος 1 και παράγραφος 2 στοιχείο α), σύμφωνα με την οποία η σχετική παρτίδα προέρχεται από υγιή μεριστώματα γεωμήλων, για να επιτρέπεται η εισαγωγή φυτών γεωμήλων ακόμη και όταν η σχετική παρτίδα προέρχεται από άλλο υλικό το οποίο όμως έχει αποδειχθεί ότι είναι απαλλαγμένο από κορυνοβακτηρίωση μετά από τις εξετάσεις που πραγματοποιούνται επίσημα ή υπό επίσημο έλεγχο σύμφωνα με τις κατάλληλες μεθόδους,

- είτε στα φυτά της αρχικής κλωνικής επιλογής,

- είτε σε αντιπροσωπευτικά δείγματα του βασικού φυτικού υλικού ή προγενέστερου πολλαπλασιαστικού υλικού.

2. Η διάταξη που αναφέρεται στην παράγραφο 1 λήγει στις 30 Ιουνίου 1987.

Άρθρο 2

Η παρούσα απόφαση απευθύνεται στο Βασίλειο της Δανίας.

Βρυξέλλες, 19 Ιουνίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 180 της 14. 7. 1980, σ. 30.

(2) ΕΕ αριθ. L 165 της 21. 6. 1986, σ. 36.

(3) ΕΕ αριθ. 125 της 11. 7. 1966, σ. 2320/66.